
ועדת הכלכלה

1.1.2007


הכנסת השבע עשרה






נוסח לא מתו
מושב שני

פרוטוקול מס' 147

מישיבת ועדת הכלכלה

יום שני, י"א בטבת התשס"ז (1 בינואר 2007), שעה 15:45

ס ד ר     ה י ו ם

הצעת חוק ההסדרים במשק המדינה (תיקוני חקיקה להשגת יעדי התקציב והמדיניות הכלכלית לשנת הכספים 2007), התשס"ז-2006

פרק ט' כולו (סעיפים 46 עד 47)(תקשורת)

בקשה לדיון מחדש ודיון מחדש במועד תחילתם של סעיפים 46(3) עד (7) ו-47 להצעת החוק

נכחו:

חברי הוועדה:
משה כחלון – היו"ר

מוזמנים:
עו"ד דנה נויפלד

- משרד המשפטים



עו"ד שריל קמפינסקי
- משרד התקשורת



עו"ד אסי מסינג

- משרד האוצר

ייעוץ משפטי:
אתי בנדלר

מנהלת הוועדה:
לאה ורון

רשמה וערכה:
אהובה שרון – חבר המתרגמים בע"מ

הצעת חוק ההסדרים במשק המדינה (תיקוני חקיקה להשגת יעדי התקציב והמדיניות הכלכלית לשנת הכספים 2007), התשס"ז-2006

פרק ט' כולו (סעיפים 46 עד 47)(תקשורת)

בקשה לדיון מחדש ודיון מחדש במועד תחילתם של סעיפים 46(3) עד (7) ו-47 להצעת החוק

היו"ר משה כחלון:


אני פותח את ישיבת ועדת הכלכלה.

אני מאשר את הבקשה לקיים דיון במועד תחילתם של סעיפים 46(3) עד (7) ו-47 להצעת החוק, ואנחנו אכן מקיימים דיון.

אסי מסינג:

במסגרת הצעת חוק ההסדרים נקבע שתחילה של כל הסעיפים תהיה ביום 1 בינואר 2007 אלא אם כן נקבע במפורש אחרת, בסעיף 78 להצעת החוק. מאחר שמתעוררת השאלה מה קורה לגבי הפרות או החלטות בין המועד 1 בינואר 2007 לבין מועד פרסומו של החוק, הצענו לחדד את זה ולקבוע את זה במפורש בסעיפי התחולה.

אתי בנדלר:


תוסיף לעניין הזה שהעיקרון הכללי הוא שמועד תחילתו של חוק הוא ביום פרסומו אלא אם כן נקבע במועד אחר, כאשר המועד האחר בדרך כלל הוא צופה פני עתיד והוא לא רטרואקטיבי למעט בנסיבות חריגות שקובעים מועד רטרואקטיבי וגם זאת לאחר דיון אם יש מקום או אין מקום לעשות את זה.


מה שקרה כאן, בעקבות העיכוב בסיום הדיונים בחוק ההסדרים, יוצא שסעיף התחילה הכללי הוא בעצם סעיף ריק שקובע תחילה רטרואקטיבית ב-1 בינואר.

לאה ורון:


מתי תונח הצעת חוק ההסדרים?

אתי בנדלר:


הצעת החוק אמורה להיות מונחת היום. הדיון אמור להתחיל מחר וההצבעות אמורות להיערך מחרתיים. בהתאם להוראות החוק, חוק צריך להיות מפורסם ברשומות תוך 10 ימים מיום קבלתו בכנסת אלא אם כן נקבע בו מועד פרסום אחר. זה באשר למועדים. אם לא היה סעיף תחילה, מועד הפרסום היה מועד התחילה שהוא צפוי להיות בערך בעוד 12 ימים.

אסי מסינג:


אנחנו מציעים להחיל את התחולה מיום פרסום לגבי הסעיפים שעוסקים בשאלה של עיצומים כספיים.

אתי בנדלר:


למיטב זיכרוני – ואני רוצה לומר את זה בכל הזהירות – במהלך הדיונים בוועדה היו כמובן הרבה מאוד הערות כנגד ההסדר הנורמטיבי המוצע בהצעת החוק נגד העיצומים הכספיים, אך לא היו הערות לגבי תחילת ההסדר הזה, ככל שהכנסת תחליט לקבל אותו.

היו"ר משה כחלון:


לגבי הרטרואקטיביות. כעת החברות עוברות עבירה כל יום של ניוד מספרים, יום אחרי הכניסה, אתם תוכלו להחיל עליהן קנס של 12 מיליון?

לאה ורון:


אני חושבת שהחברות הן לא לבדן.

היו"ר משה כחלון:


לא שאלתי אם תעשו זאת, אלא באופן תיאורטי לחלוטין.

שריל קמפינסקי:


יש כאן שאלה איך מפרשים הפרה והפרה נמשכת. אני חושבת שאנחנו נצטרך לנתח את ההפרה כדי לדעת באיזה סוג של הפרה מדובר, האם מדובר בהפרה שבוצעה באופן חד-פעמי והיא הפרה נמשכת. זאת אומרת, צריך לנתח את סוג ההפרה.

היו"ר משה כחלון:


אנחנו לא יכולים להתעלם מהמציאות. זה נושא שאנחנו דנים בו וזה יהיה לכסות את העיניים אם אנחנו לא נתייחס לעניין הזה של ניידות מספרים שמתרחש בימים האלה. אם אנחנו מאפשרים לכם באופן מיידי, זה אומר אפשרות מתן קנס של 12 מיליון שקלים על החברות שמפרות.

לאה ורון:


הדיווחים שהגיעו לוועדה הם שהחברות מפרות את החוק בגיבוי של המשרד ובאישורו. האם זה נכון? לא להפרת החוק אלא לדחייה.

שריל קמפינסקי:


לא. המשרד לא נותן גיבוי או אישור.

לאה ורון:


המשרד לא אפשר להם את הדחייה במועדים?

אסי מסינג:


יש גם עתירה לבג"ץ.

שריל קמפינסקי:


הנושא הזה תלוי ועומד כרגע בבג"ץ.

אסי מסינג:


אני מניח שבכל מקרה גם בנוסח הקיים כרגע של הצעת החוק ובלי התיקון, השאלה הזו עולה בכל מקרה, גם אם אנחנו מדברים על הפעלה מה-1 בינואר. השאלה מה קורה לגבי הפרות שנעשו לפני ה-1 בינואר.

היו"ר משה כחלון:


הפרה מתמשכת, אבל 1 בינואר, 3 בינואר, 10 בינואר.

אסי מסינג:


זו שאלה שבכל מקרה הייתה צריכה להישאל והיא לא קשורה דווקא לעניין הזה של מועד התחילה הספציפי.

אתי בנדלר:


זו ההצעה של הממשלה.

אסי מסינג:


אני אקרא את הנוסח, בין אם הוא ישולב או לא.

אתי בנדלר:


הנוסח ישולב בסעיפים אחרים.

אסי מסינג:


אנחנו מציעים:

1.
תחילתם של סעיפים 37א, 37ב, 37ב(2), 37ג ו-37ח לחוק התקשורת, בזק ושידורים, התשמ"ד-1982, כנוסחם בסעיף 46(3) עד (7) לחוק זה, ביום פרסומו של חוק זה.

2.
תחילתו של פרט 32, התוספת הראשונה לחוק בתי משפט לעניינים מינהליים, התש"ס-2000 כנוסחו בסעיף 47 לחוק זה, ביום פרסומו של חוק זה.

היו"ר משה כחלון:


לפני שאני מאשר, שאלה. יש איזו הבנה ביניכם  לבין המפעילים לגבי ניידות מספרים?

שריל קמפינסקי:


לא שידוע לי.

היו"ר משה כחלון:

התיקון אושר.

תודה רבה. הישיבה נעולה.

הישיבה ננעלה בשעה 16:00

